Komisijos reglamentas (EB) Nr. 531/2003
2003 m. kovo 25 d.
iš dalies keičiantis Reglamentą (EB) Nr. 2375/2002, atidarantį trečiųjų šalių kilmės paprastųjų kviečių, išskyrus aukštos kokybės paprastuosius kviečius, Bendrijos tarifines kvotas ir numatantį jų administravimą bei nukrypstantį nuo Tarybos reglamento (EEB) Nr. 1766/92
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 12 straipsnio 1 dalį,
atsižvelgdama į 2002 m. gruodžio 19 d. Tarybos sprendimą dėl Europos bendrijos ir Jungtinių Amerikos Valstijų susitarimo pasikeičiant raštais sudarymo siekiant iš dalies pakeisti javams taikomas nuolaidas, numatytas nuolaidų sąraše CXL, pridėtame prie Bendrojo susitarimo dėl muitų tarifų ir prekybos (GATT) [3], ypač į jo 2 straipsnį,
atsižvelgdama į 2002 m. gruodžio 19 d. Tarybos sprendimą dėl Europos bendrijos ir Kanados susitarimo pasikeičiant raštais sudarymo pagal Bendrojo susitarimo dėl muitų tarifų ir prekybos (GATT) XXVIII straipsnį siekiant iš dalies pakeisti javams taikomas nuolaidas, numatytas EB nuolaidų sąraše CXL, pridėtame prie Bendrojo susitarimo dėl muitų tarifų ir prekybos (GATT) [4], ypač į jo 2 straipsnį,
kadangi:
(1) Komisijos reglamentas (EB) Nr. 2375/2002 [5] atidaro 2981600 tonų trečiųjų šalių kilmės žemos ir vidutinės kokybės paprastųjų kviečių importo tarifinę kvotą, iš kurios 572000 tonų skiriama Junginių Amerikos Valstijų kilmės importui ir 38000 tonų Kanados kilmės importui. Įgyvendinant minėtą tarifinę kvotą iškilo praktinių sunkumų.
(2) Pirmąją konkurso dėl importo pagal III kvotos dalį, skiriamą visoms trečiosioms šalims, išskyrus Jungtines Amerikos Valstijas ir Kanadą, savaitę buvo prašoma skirti daug daugiau kiekių nei turima, ir dėl to pagal kvotos dalis turimi kiekiai buvo išnaudoti iki kito ketvirčio, prasidedančio 2003 m. balandžio 1 d. Siekiant sureguliuoti paklausą svarbu imtis priemonių visose valstybėse narėse suderinant paraiškų pateikimo valstybinių švenčių dienomis datas ir sumažinant importo licencijų galiojimo laiką.
(3) Paaiškėjo, kad, atsižvelgiant į potencialų atitinkamų eksportuojančių šalių skaičių, sunku taikyti su kilmės sertifikatais susijusias nuostatas, t. y. nuostatas dėl administracinio bendradarbiavimo su eksportuojančiomis institucijomis. Siekiant išvengti ūkio subjektų diskriminavimo, šios nuostatos turi būti iš dalies pakeistos atgaline data.
(4) Todėl atitinkamai reikėtų iš dalies pakeisti Reglamentą (EB) Nr. 2375/2002.
(5) Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2375/2002 iš dalies keičiamas taip:
1. 5 straipsnio 2 dalies pirma pastraipa pakeičiama taip:
"Licencijos paraiškų pateikimo dieną ne vėliau kaip 18.00 valandą Briuselio laiku kompetentingos institucijos faksu siunčia Komisijai pranešimą pagal šio reglamento priede pateiktą pavyzdį ir nurodo bendrą kiekį, kuris apskaičiuojamas sudėjus visus importo licencijos paraiškose nurodytus kiekius."
2. 6 straipsnis išbraukiamas.
3. 9 straipsnis iš dalies keičiamas taip:
a) a punktas pakeičiamas taip:
"a) 8 langelyje nurodoma produkto kilmės šalis, o langelis "taip"; pažymimas kryželiu";
b) įrašoma ši pastraipa:
"Licencijos galioja tik 8 langelyje nurodytos šalies kilmės produktams."
4. 11 straipsnis pakeičiamas taip:
"11 straipsnis
Trečiosios šalies kilmės paprastuosius kviečius, išskyrus aukštos kokybės paprastuosius kviečius, išleisti į laisvą apyvartą Bendrijoje pagal tarifinę kvotą galima tik tuo atveju, jei pateikiamas tos šalies kompetentingų nacionalinių institucijų pagal Reglamento (EEB) Nr. 2454/93 [6] 47 straipsnį išduotas kilmės sertifikatas."
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2003 m. balandžio 1 d., išskyrus 1 straipsnio 4 dalį, kuri taikoma nuo 2003 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. kovo 25 d.